雨望
作者：方岳
朝代：宋

paragraphs: 前溪雨埋村，咫尺不我過。
雷霆但濛鴻，林莽亦掀簸。
竟微一飄灑，起此北窗卧。
對面自胡越，孰爲天宇大。
得非老龍公，憫念茅屋破。
田父適在傍，出語驚四坐。
指予兩青虹，可見不可唾。
是能隔截之，帝澤誰與播。
坐令水南人，一蹉成百蹉。
上天本均平，夫豈不渠奈。
虹亦何能神，書生例窮餓。